Na otvaranju U.S.Opena na terene izlaze Majoli i Ljubičić! (27/8/01) - 2001-08-27
Otvoreno prvenstvo Sjedinjenih Država, posljednji ovosezonski Grand Slam turnir najbogatiji je turnir u povijesti tenisa s nagradnim f
Danas ponovno počinje teniska groznica. Mjesto - Flashing Madows, New York, Queens. Naziv – U.S.Open odnosno Otvoreno prvenstvo Sjedinjenih Država, posljednji ovosezonski Grand Slam turnir. Najbogatiji turnir u povijesti tenisa s nagradnim fondom od 15 milijuna i 800 tisuća dolara! Pobjednici i u muškoj i ženskoj konkurenicji dobit će po 850 tisuća dolara! Danas, prvog dana igraju se deseci mečeva. Od velikih imena na teren izlazi Andre Agassi koji se sastaje sa sunarodnjakom Mike Brianom, Patrick Rafter igra protiv Boba Briana, a branitelj prošlogodišnjeg naslova prvaka, Marat Safin, za protivnika ima Francuza Sebastiena De Chaunaca. Ivan Ljubičić igra protiv češkog tenisača Martina Damma. Oni će igrati na terenu broj 6, a meč počinje u 11,00 sati po istočnoameričkom vremenu, odnosno u 17,00 sati po hrvatskom vremenu. Na kladionicama se prednost daje hrvatskom tenisaču. Kod djevojaka prva nositeljica Martina Hingis u prvom kolu igra protiv Amerikanke Laure Granville, Lindsay Davenport, protiv Njemice Andree Glass, Serena Williams se, takodjer, sastaje s njemačkom tenisačicom Ancom Barna. Monika Seleš, pak, igra protiv Australke Nicole Pratt. U 17,00 sati po hrvatskom vremenu Iva Majoli izlazi na teren broj 13 gdje je u prvom kolu U.S.Opena čeka Ruskinja – Tatiana Panova! Prognoze su na strani čvrste ruske tenisačice. Predvidjanja – Ždrijeb je podario vrlo težak raspored Samprasu, dok je poštedio Agassija i Raftera, riječ je, dakle, o trojici legendarnih igrača s terena u Queensu. Pete Sampras, četvorostruki prvak U.S.Opena, koji u prvom kolu igra protiv ljevorukog Francuza Juilena Bouttera, na putu do finala može se sresti u uzastopnim mečevima s dvostrukim prvakom Rafterom, dvostrukim prvakom Agassijem i braniteljem naslova prvaka Safinom. 30-godišnji Sampras nije osvojio nijedan turnir od pobjede na Wimbledonu u ljeto prošle godine. Patrick Rafter u prvom kolu igra protiv Amerikanca Boba Briana. Ako ga svlada u drugom kolu bi, najvjerojatnije, naletio na iskusnog Michaela Changa. Andre Agassi do trećeg kola ne bi trebao imati problema, ali onda bi mogao za protivnika dobiti vrlo nezgodnog Nizozemca Sjenga Schalkena, od kojeg je izgubio prije dva tjedna u polufinalu turnira u Washingtonu. Ako prodje taj meč Agassi bi vjerojatno igrao protiv mladog i talentiranog Švicaraca Rogera Federera, koji je na ovogodišnjem Wimbledonu pobijedio Samprasa! Branitelj prvaka iz prošle godine, ruski tenisač Marat Safin, nije osvojio turnir od jeseni prošle godine i ima problema s gubitkom samopouzdanja. Kao velika prepreka u drugom kolu spominje se hrvatski tenisač Ivan Ljubičić. Naravno, analitičari i novinari predvidjaju što bi moglo zadesiti Gustava Kuertena, prvog tenisača svijeta. Guga, kako svi zovu popularnog Brazilca, tek u trećem kolu može naići na ozbiljnijeg protivnika i to Argentinca Guillermo Canasa. No, u četvrtom kolu moglo bi doći do velike borbe, Kuerten protiv Gorana Ivaniševića! Ovoga ljeta Kuerten, pobjednik Roland Garrosa, nije imao nikakvih problema s wimbledonskim šampionom, Ivaniševićem, ali s Goranom nikada ne možete na sigurno predvidjati! U ženskoj konkurenciji setre Williams – Venus i Serena – najčešće se spominju kao favoriti U.S. Opena. Naravno, njihovo favoriziranje temelji se na sjajnim rezultatima koje postižu u posljednjih mjesec dana. No, nijedna od njih neće imati lagan put do finala. Starija sestra Williams – Venus – može naletjeti na osvajačicu ovogodišnjeg Australian Opena i Roland Garrosa – Jennifer Capriati, dok Serena može imati težak meč s finalisticom ovogodišnjeg Wimbledona, mladom Belgijankom Justin Henin ili Lindsay Davenport, čak i Moniku Seleš ili Martinu Hingis. Hingisova, najbolje rangirana svjetska igračica, zasigurno žarko želi svoj prvi naslov pobjednice U.S.Opena. Ona bi trebala imati lakši put do finala, a kao najveće protivnice spominju se Jelena Dokić i Arantxa Sanches-Vicario, koja je u mladjim danima i osvajala Otvoreno prvenstvo Sjedinjenih Država. Što se Jennifer Capriati tiče i ona ne bi trebala imati težak posao negdje do četvrtfinala, a kao najopasnije suparnice ističu se imena Austrijanke Barbare Schett i fracuske tenisačice Ameile Mauresmo!